El compositor burjassoter Manuel Morcillo guanya el primer premi del II Concurs Internacional de Composició ‘Emili Giménez Bou’
2025-07-24

El compositor i músic burjassoter Manuel Morcillo està novament d’enhorabona ja que, recentment, s’ha alçat amb el Primer Premi en l’II Concurs Internacional de Composició Emili Giménez Bou, que convoca la Societat Ateneu Musical de Cullera. Ho ha fet en la categoria Obra de Concert, amb la seua obra presentada al certamen, anomenada Retalls. Morcillo ha obtingut el primer premi després d’aconseguir una puntuació de 95,06 punts.

Segons el jurat qualificador del Concurs, es tracta de “una bona composició que mostra un bon fonament, encara que hi ha oportunitats per a millorar la creativitat i explorar noves idees que la facen encara més interessant”.

La Societat Ateneu Musical de Cullera organitza este concurs amb la intenció de donar valor a la creació i composició per a banda, orquestra i cor i amb la voluntat de promocionar a les compositores i compositors de tot el món, motivant-los a la creació d’obres simfòniques i donant-los llibertat en el plantejament estètic creatiu.